               EURÓPSKA KOMISIA
            V Bruseli5. 1. 2021
            COM(2021) 1 final
            2020/0372(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie na zasadnutiach Rady a Zhromaždenia Medzinárodnej organizácie pre morské dno

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie na zasadnutiach Rady a Zhromaždenia Medzinárodnej organizácie pre morské dno v súvislosti s plánovaným prijatím a vykonávaním predpisov o využívaní nerastných surovín v oblasti (ISBA/25/C/WP.1) a súvisiacich noriem a usmernení.

               2.Kontext návrhu

               2.1.Návrh predpisov o využívaní nerastných surovín v oblasti

               Cieľom návrhu predpisov o využívaní nerastných surovín v oblasti (ďalej len „predpisy“) je umožniť dodávateľom prechod od prieskumu nerastných surovín v oblasti k využívaniu týchto surovín. Návrhy predpisov vypracované Legislatívnou a technickou komisiou Medzinárodnej organizácie pre morské dno boli predložené v marci 2019 a Rada Medzinárodnej organizácie pre morské dno o nich v súčasnosti rokuje. Predpisy boli navrhnuté v súlade s časťou XI Dohovoru Organizácie Spojených národov o morskom práve (UNCLOS) a dohodou o vykonávaní časti XI dohovoru UNCLOS. V návrhu predpisov sa požaduje, aby boli niektoré otázky riešené v súlade s normami a usmerneniami, ktoré vypracujú orgány Medzinárodnej organizácie pre morské dno, alebo s ohľadom na tieto normy a usmernenia. Tieto normy budú pre dodávateľov a Medzinárodnú organizáciu pre morské dno právne záväzné, zatiaľ čo usmernenia budú mať charakter odporúčaní. Európska únia je zmluvnou stranou dohovoru UNCLOS.
                  1
                Podľa článku 2 rozhodnutia Rady 98/392/ES z 23. marca 1998 Únia a jej členské štáty budú koordinovať pozície, ktoré prijmú v orgánoch Medzinárodnej organizácie pre morské dno v súlade s postupom ustanoveným v prílohe III
                  2
               .

               2.2.Zasadnutia Rady Medzinárodnej organizácie pre morské dno

               Rada je výkonným orgánom Medzinárodnej organizácie pre morské dno. Práve v Rade Medzinárodnej organizácie pre morské dno sa rokuje o predpisoch a následne sa tieto predpisy prijímajú predtým, než sa predložia na definitívne schválenie Zhromaždeniu Medzinárodnej organizácie pre morské dno, ktoré je najvyšším politickým orgánom zloženým zo 167 členov a Európskej únie. Rada Medzinárodnej organizácie pre morské dno bude predpisy predbežne uplatňovať až do ich schválenia Zhromaždením. EÚ ako zmluvná strana dohovoru UNCLOS je automaticky členom Zhromaždenia Medzinárodnej organizácie pre morské dno a pozorovateľom v Rade Medzinárodnej organizácie pre morské dno, ktorá má 36 členov volených Zhromaždením. Rozhodovanie Rady Medzinárodnej organizácie pre morské dno by malo byť v zásade na základe konsenzu. Ak sa vyčerpajú všetky pokusy na dosiahnutie rozhodnutia na základe konsenzu, rozhodnutia o procedurálnych otázkach sa prijímajú väčšinou prítomných a hlasujúcich členov a rozhodnutia o podstatných otázkach sa prijímajú dvojtretinovou väčšinou prítomných a hlasujúcich členov. EÚ ako pozorovateľ v Rade Medzinárodnej organizácie pre morské dno nemá žiadne hlasovacie práva. EÚ má však právo zúčastňovať sa na zasadnutiach Zhromaždenia Medzinárodnej organizácie pre morské dno a hlasovať na nich.

               2.3.Pripravované predbežné prijatie predpisov Radou Medzinárodnej organizácie pre morské dno

               Prvé návrhy predpisov boli predložené na 23. zasadnutí Rady Medzinárodnej organizácie pre morské dno v auguste 2017. Legislatívna a technická komisia Medzinárodnej organizácie pre morské dno a aj Rada schválili harmonogram, ktorého cieľom je ukončiť rokovania o predpisoch v roku 2020, z dôvodu pandémie COVID-19 bolo však 26. zasadnutie Rady, pôvodne plánované na júl 2020, odložené až do odvolania.

               Pripravované predpisy sa stanú pre zmluvné strany záväznými v súlade s dohovorom UNCLOS a dohodou z roku 1994 o vykonávaní časti XI dohovoru UNCLOS.

               2.4.
                     Pripravované schválenie predpisov Zhromaždením Medzinárodnej organizácie pre morské dno

               Hneď ako Rada Medzinárodnej organizácie pre morské dno ukončí rokovania o predpisoch a bude ich môcť dočasne prijať, budú tieto predpisy predložené na posúdenie a konečné schválenie Zhromaždeniu Medzinárodnej organizácie pre morské dno.

               3.Pozícia, ktorá sa má zaujať v mene Únie

               Pripravované predpisy sa týkajú aj podstatných záležitostí, pre ktoré má Únia vonkajšiu právomoc v zmysle článku 3 ods. 2 ZFEÚ.

               EÚ má konkrétne právomoc v súvislosti s časťami predpisov, ktoré sa týkajú ochrany morského prostredia. V súlade so štruktúrou stanovenou v článku 3 ods. 2 ZFEÚ má EÚ vonkajšiu právomoc v závislosti od konkrétneho prípadu. V prvom rade preto, lebo ustanovenia dohovoru UNCLOS týkajúce sa morského prostredia sú stanovené v legislatívnom akte, ktorým sa dohovor UNCLOS v mene Únie uzatvára
                  3
               . Po druhé preto, že činnosť Únie v súvislosti s predpismi je nevyhnutná na to, aby Únia mohla vykonávať svoju vnútornú právomoc, napríklad v prípade získaných právomocí v oblasti životného prostredia. A napokon EÚ má vonkajšiu právomoc, pretože niektorými ustanoveniami predpisov môžu byť dotknuté spoločné pravidlá alebo pozmenený rozsah ich pôsobnosti. V tejto súvislosti sa na acquis EÚ (najmä v súvislosti so sekundárnymi právnymi predpismi v oblasti životného prostredia a inými medzinárodnými dohodami, ktorých je EÚ plnohodnotnou zmluvnou stranou) vzťahujú alebo ho ovplyvňujú časti návrhov predpisov (alebo súvisiacich noriem a usmernení), na základe čoho si EÚ na tieto konkrétne časti uplatňuje právomoc, ktorá je v niektorých prípadoch výlučná.

               EÚ je preto oprávnená zaujať pozíciu v rámci Medzinárodnej organizácie pre morské dno so zreteľom na príslušné časti predpisov, ktoré sú uvedené v tomto vyhlásení, a na súvisiace normy a usmernenia. Okrem toho zásada lojálnej spolupráce vyžaduje, aby členské štáty konali v rámci konaní Medzinárodnej organizácie pre morské dno určitým spôsobom.

               Navrhuje sa, aby pozícia, ktorá sa má zaujať v mene Únie na zasadnutiach Rady a Zhromaždenia Medzinárodnej organizácie pre morské dno, bola stanovená v súlade s dvojstupňovým prístupom. Základné zásady a smerovanie úsilia uvedené v pozícii Únie sa stanovia rozhodnutím Rady, ktoré sa následne upraví neoficiálnymi dokumentmi Komisie prerokovanými v rámci pracovnej skupiny Rady podľa potrieb každého zasadnutia.

               Toto rozhodnutie vychádza zo zásad podľa dohovoru UNCLOS a z cieľov Európskej zelenej dohody
                  4
               , stratégie biodiverzity
                  5
               , ako to Rada požaduje vo svojich záveroch o príprave globálneho rámca pre biodiverzitu po roku 2020 v rámci Dohovoru o biologickej diverzite (DBD)
                  6
               .

                Právny základ

               3.1.Procesnoprávny základ

               3.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  7
               .

               3.1.2.Uplatnenie na tento prípad

               Rada a Zhromaždenie Medzinárodnej organizácie pre morské dno sú dva z troch hlavných orgánov Medzinárodnej organizácie pre morské dno zriadených článkom 158 dohovoru UNCLOS.

               Predpisy, ktoré má Rada Medzinárodnej organizácie pre morské dno dočasne prijať, predstavujú akt s právnymi účinkami. Konečné schválenie predpisov Zhromaždením Medzinárodnej organizácie pre morské dno takisto predstavuje akt s právnymi účinkami. Pripravované akty budú podľa medzinárodného práva záväzné v súlade s článkami 145, 153 a 162 dohovoru UNCLOS a dohodou o vykonávaní časti XI dohovoru UNCLOS.

               Pripravované akty nedopĺňajú ani nemenia inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               3.2.Hmotnoprávny základ

               3.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie.

               3.2.2.Uplatnenie na tento prípad

               Hlavný cieľ a obsah pripravovaného aktu sa týkajú environmentálnej politiky.

               Hmotnoprávnym základom navrhovaného rozhodnutia je preto článok 191 ZFEÚ.

               3.3.Záver

               Právnym základom navrhovaného rozhodnutia by mal byť článok 191 ZFEÚ v spojení s článkom 218 ods. 9 ZFEÚ.

               2020/0372 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie na zasadnutiach Rady a Zhromaždenia Medzinárodnej organizácie pre morské dno

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 191 ZFEÚ v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohovor Organizácie Spojených národov o morskom práve (UNCLOS) a dohoda z 28. júla 1994 o vykonávaní jeho časti XI (ďalej len „dohoda“) boli uzavreté Úniou rozhodnutím Rady 98/392/ES z 23. marca 1998.

               (2)Podľa článku 162 ods. 2 písm. o) bodu ii) dohovoru UNCLOS Rada Medzinárodnej organizácie pre morské dno môže prijímať a až do schválenia Zhromaždením prechodne používať pravidlá, predpisy a poriadky organizácie a akékoľvek zmeny k nim, s ohľadom na odporúčania Legislatívnej a technickej komisie alebo iného príslušného podriadeného orgánu. Tieto pravidlá, predpisy a poriadky sa vzťahujú na vyhľadávanie, prieskum a využívanie v oblasti a na finančné riadenie a vnútornú správu organizácie.

               (3)Rada Medzinárodnej organizácie pre morské dno počas nadchádzajúcich zasadnutí prijme predpisy o využívaní nerastných surovín v oblasti.

               (4)Podľa článku 160 ods. 2 písm. f) bodu ii) dohovoru UNCLOS Zhromaždenie Medzinárodnej organizácie pre morské dno môže posudzovať a schvaľovať pravidlá, predpisy a poriadky organizácie, ako aj ich zmeny dočasne prijaté Radou v zmysle článku 162 ods. 2 písm. o) bodu ii). Tieto pravidlá, predpisy a poriadky sa budú dotýkať vyhľadávania, prieskumu a využívania v oblasti, finančného riadenia a vnútornej správy organizácie.

               (5)Je vhodné stanoviť pozíciu, ktorá sa má zaujať v mene Únie v rámci Rady a Zhromaždenia Medzinárodnej organizácie pre morské dno, keďže pripravované predpisy budú pre Úniu ako zmluvnú stranu dohovoru UNCLOS a dohody o vykonávaní časti XI dohovoru UNCLOS záväznými.

               (6)Je takisto vhodné stanoviť pozíciu, ktorá sa má zaujať v mene Únie v rámci Rady a Zhromaždenia Medzinárodnej organizácie pre morské dno, keďže predpisy o využívaní nerastných surovín v oblasti budú pre Úniu záväznými a môžu rozhodujúcim spôsobom ovplyvniť obsah práva Únie, konkrétne v oblasti ochrany morského prostredia.

               (7)V záležitostiach týkajúcich sa ochrany morského prostredia sú EÚ a jej členské štáty viazané zásadou predchádzania škodám (článok 191 ZFEÚ) a ekosystémovým prístupom [článok 3 ods. 4 a 5, článok 10 a prílohy I a VI smernice 2008/56/ES; článok 2 ods. 3 nariadenia (EÚ) č. 1380/2013; článok 5 smernice 2014/89/EÚ]. Tento právny rámec odôvodňuje obsah navrhovanej pozície, ktorá sa má zaujať v mene Únie.

               (8)Keďže Únia je pri vyjadrovaní svojej pozície v Rade Medzinárodnej organizácie pre morské dno obmedzená z dôvodu svojho obmedzeného štatútu pozorovateľa, pozíciu Únie vyjadria členské štáty Únie, ktoré sú členmi Rady Medzinárodnej organizácie pre morské dno,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na zasadnutiach Rady a zhromaždenia Medzinárodnej organizácie pre morské dno je stanovená v prílohe.

               Článok 2

               Pozíciu Únie v rámci Rady Medzinárodnej organizácie pre morské dno uvedenú v článku 1 vyjadrujú a presadzujú členské štáty Únie, ktoré sú členmi Rady Medzinárodnej organizácie pre morské dno, vždy, keď má Únia z dôvodu svojho obmedzeného pozorovateľského štatútu obmedzenú možnosť vyjadriť svoju pozíciu.

               Článok 3

               Toto rozhodnutie je určené Komisii a členským štátom.

               V Bruseli

                     Za Radu

                     predseda

                     (1)

                        Rozhodnutie Rady 98/392/ES z 23. marca 1998 o uzatvorení Dohovoru Organizácie Spojených národov z 10. decembra 1982 o morskom práve a Dohody z 28. júla 1994 o vykonávaní jeho časti XI Európskym spoločenstvom (Ú. v. ES L 179, 23.6.1998, s. 1).

                     (2)

                        Bežný postup pre pozície k otázkam, ktoré patria do právomoci Spoločenstva, a postup upravený ustanoveniami hlavy V Zmluvy o Európskej únii pre otázky, ktoré patria do zahraničnej politiky Európskej únie.

                     (3)

                        Rozhodnutie Rady 98/392/ES.

                     (4)

                        COM(2019) 640 final.

                     (5)

                        COM(2020) 380 final.

                     (6)

                        https://data.consilium.europa.eu/doc/document/ST-15272-2019-INIT/sk/pdf.

                     (7)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

    ---documentbreak---

               EURÓPSKA KOMISIA
            V Bruseli5. 1. 2021
            COM(2021) 1 final
            PRÍLOHY
            k
            návrhu ROZHODNUTIA RADY
            o pozícii, ktorá sa má zaujať v mene Európskej únie na zasadnutiach Rady a Zhromaždenia Medzinárodnej organizácie pre morské dno

               PRÍLOHA I

               Pozícia, ktorá sa má zaujať v mene Únie na zasadnutiach Rady a Zhromaždenia Medzinárodnej organizácie pre morské dno

               1. ZÁSADY

               Únia v rámci zasadnutí Rady a Zhromaždenia Medzinárodnej organizácie pre morské dno:

               a)koná v súlade s článkom 192 a článkom 145 Dohovoru Organizácie Spojených národov o morskom práve (UNCLOS) z 10. decembra 1982 a povinnosťou chrániť a zachovávať morské prostredie. Táto všeobecná povinnosť zahŕňa zodpovednosti za predchádzanie znečisťovaniu morského prostredia z akýchkoľvek zdrojov, jeho obmedzovanie a kontrolu, za monitorovanie nebezpečenstva alebo následkov znečisťovania a vyhodnotenie možných následkov činností podliehajúcich jurisdikcii a kontrole zmluvných štátov, ktoré môžu spôsobiť podstatné znečistenie alebo vážnu škodlivú zmenu morského prostredia (články 194, 204 a 206). Zmluvné štáty musia najmä prijať opatrenia na ochranu a zachovanie vzácnych alebo zraniteľných ekosystémov. V súlade s článkom 196 ods. 1 a článkom 209 musia aj zamedziť znečisťovaniu v dôsledku použitia technológií podliehajúcich ich jurisdikcii alebo kontrole, znížiť a kontrolovať ho, a to aj v súvislosti s činnosťou v oblasti vykonávanou loďami, zariadeniami a konštrukciami, ako aj inými prístrojmi pod ich vlajkou alebo v ich registrácii, alebo pracujúcimi na základe ich poverenia. Podľa článku 145 štáty prostredníctvom Medzinárodnej organizácie pre morské dno prijímajú príslušné pravidlá, predpisy a poriadky na ochranu a zachovanie prírodných zdrojov oblasti a zabránenie v poškodzovaní flóry a fauny morského prostredia;

               b)koná v súlade s článkom 191 Zmluvy o fungovaní Európskej únie (ZFEÚ), podľa ktorého politika Únie vychádza zo zásad predchádzania škodám a prevencie, zo zásady nápravy škôd na životnom prostredí prioritne pri zdroji a zo zásady, že náhradu škody hradí znečisťovateľ. V tejto súvislosti by EÚ mala v súlade so zásadou predbežnej opatrnosti presadzovať, aby sa morské nerastné suroviny nachádzajúce sa v medzinárodnej hlbokomorskej oblasti nemohli využívať dovtedy, kým nebudú dostatočne preskúmané účinky hlbokomorskej ťažby na morské prostredie, biodiverzitu a ľudské činnosti, budú vyhodnotené riziká a nebude možné preukázať, že technológie či prevádzkové postupy nemajú závažný negatívny vplyv na životné prostredie;

               c)vyvíja úsilie o dosiahnutie súladu a synergie s ekosystémovým prístupom, ako sa uvádza v článku 2 ods. 3 nariadenia Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike; v článku 3 ods. 4 a 5, článku 10 a v prílohách I a VI smernice Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii); v článku 5 smernice Európskeho parlamentu a Rady 2014/89/EÚ z 23. júla 2014, ktorou sa ustanovuje rámec pre námorné priestorové plánovanie;

               d)aktívne prispieva do diskusie s cieľom zaistiť, aby bol ťažobný kódex Medzinárodnej organizácie pre morské dno spoľahlivý, v súlade s medzinárodnými zásadami a záväzkami, obsahoval silné a vymáhateľné environmentálne normy, ktoré sa pravidelne aktualizujú vzhľadom na najnovšie dostupné vedecké poznatky a technológie, vrátane potreby rešpektovať prístup predbežnej opatrnosti a vykonávať predbežné hodnotenia vplyvov na životné prostredie, ktoré sú v súlade postupmi a usmerneniami Programu Organizácie Spojených národov pre životné prostredie (UNEP)
                  1
               ;

               e)zabezpečuje, aby boli predpisy o využívaní nerastných surovín v oblasti v súlade s medzinárodným právom, a najmä s ustanoveniami dohovoru UNCLOS a medzinárodným obyčajovým právom;

               f)presadzuje pozíciu Únie, podporuje ciele Európskej zelenej dohody a zelený prísľub „nespôsobovať škodu“, ako aj ambíciu Európskej únie byť globálnym lídrom v zachovaní a ochrane životného prostredia vrátane morí a oceánov;

               g)podporuje rozvoj vedeckých znalostí o vplyvoch na životné prostredie a ich zohľadnenie v súvislosti s kódexom Medzinárodnej organizácie pre morské dno;

               h)usiluje sa o to, aby predbežné posúdenie environmentálnych rizík dodržiavalo najvyššie normy a bolo podrobené podrobnému hodnoteniu.

               2.SMEROVANIE

               Vzhľadom na obmedzené vedecké poznatky a obavy v súvislosti s nevyhnutnými a pravdepodobne nezvratnými vplyvmi na biodiverzitu a klímu je nevyhnutné zabezpečiť, aby pozícia Únie k hlbokomorskej ťažbe na morskom dne bola plne v súlade so záväzkom Európskej únie v oblasti udržateľnosti a vychádzala z najlepších dostupných vedeckých poznatkov, uplatňovania zásady predchádzania škodám a ekosystémového prístupu.

               PRÍLOHA II

               Každoročná špecifikácia pozície Únie, ktorá sa má zaujať na zasadnutiach Rady a Zhromaždenia Medzinárodnej organizácie pre morské dno

               Pred každým zasadnutím Rady alebo Zhromaždenia Medzinárodnej organizácie pre morské dno sa prijímajú kroky potrebné na to, aby sa v pozícii, ktorá sa má vyjadriť v mene Únie, zohľadnili najnovšie vedecké a iné relevantné informácie v súlade so zásadami a smerovaním stanovenými v prílohe I.

               Na tento účel a na základe daných informácií Komisia predloží Rade alebo jej prípravným orgánom na diskusiu a schválenie konkrétnych aspektov navrhovanej špecifikácie pozície Únie písomný dokument, v ktorom uvedie informácie o navrhovanej špecifikácii pozície Únie, a to v dostatočnom predstihu pred každým zasadnutím Rady alebo Zhromaždenia Medzinárodnej organizácie pre morské dno.

               Ak v priebehu zasadnutia Rady alebo Zhromaždenia Medzinárodnej organizácie pre morské dno, a to ani priamo na mieste, nemožno dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade alebo jej prípravným orgánom.

                     (1)

                        https://elaw.org/system/files/unep.EIA_.guidelines.and_.principles.pdf.


               EURÓPSKA KOMISIA
            V Bruseli12. 1. 2021
            COM(2021) 4 final
            2021/0001(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP zriadenom Dohodou o Európskom hospodárskom priestore k zmene kapitoly IIa a príloh I a II protokolu 10 k Dohode o EHP o zjednodušení kontrol a formalít s ohľadom na prepravu tovaru a o colných bezpečnostných opatreniach

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie v Spoločnom výbore EHP v súvislosti s plánovaným prijatím zmeny protokolu 10 k dohode medzi Európskym spoločenstvom a Európskym hospodárskym priestorom (ďalej len „Dohoda o EHP“) o zjednodušení kontrol a formalít s ohľadom na prepravu tovaru a o colných bezpečnostných opatreniach, a ktoré sú uplatniteľné iba na EÚ a Nórsko.

               2.Kontext návrhu

               2.1.Zmena protokolu o zjednodušení kontrol a formalít s ohľadom na prepravu tovaru a o colných bezpečnostných opatreniach

               Protokol o zjednodušení kontrol a formalít s ohľadom na prepravu tovaru a o colných bezpečnostných opatreniach (ďalej len „protokol“) upúšťa od toho, aby boli obchodníci povinní predložiť colným orgánom predbežné colné vyhlásenie o vstupe pred dovozom a vývozom v rámci dvojstranného obchodu medzi EÚ a Nórskom. Nórsko pritom pri obchodovaní s tretími krajinami vykonáva colné bezpečnostné opatrenia zodpovedajúce opatreniam v EÚ. Protokol nadobudol platnosť 1. júla 2009 a zaručil plynulosť obchodu medzi Nórskom a EÚ, ako aj vysokú úroveň bezpečnosti v dodávateľskom reťazci.

               Každá zmluvná strana má v súčasnosti vlastný systém na riadenie predbežných colných vyhlásení o vstupe (v EÚ je to systém kontroly dovozu ICS), ale tieto dva systémy nie sú nijako prepojené.

               Komisia vedie od roku 2016 predbežné rokovania, ktorých cieľom je aktualizácia právnych predpisov súvisiacich s dohodou a začlenenie budúcej účasti Nórska na novom colnom programe EÚ v oblasti bezpečnosti a ochrany pred príchodom tovaru, systéme kontroly dovozu 2 (ICS2), ktorý je centralizovaným systémom.

               Okrem toho sú v Colnom kódexe Únie (CKÚ) stanovené opatrenia zahrnuté do nového projektu ICS2, v rámci ktorého sa zásadne zmenia predbežné colné operácie s nákladom v prípade tovaru, ktorý vstupuje do EÚ, a celkový spoločný rámec riadenia rizika. Nový program prebuduje existujúce postupy z hľadiska IT, právnych predpisov, riadenia colných rizík/colných kontrol a prevádzkových perspektív v oblasti obchodu. Bude zbierať údaje o všetkých tovaroch vstupujúcich do EÚ ešte pred ich príchodom. Hospodárske subjekty budú musieť nahlásiť údaje o bezpečnosti a ochrane do ISC2 prostredníctvom predbežného colného vyhlásenia o vstupe. Povinnosť začať vypĺňať takéto vyhlásenia nebude pre všetky hospodárske subjekty rovnaká. Bude závisieť od druhu služieb, ktoré poskytujú v rámci medzinárodnej prepravy tovaru, a súvisí s troma dátumami jednotlivých verzií ICS2 (15. marec 2021, 1. marec 2023 a 1. marec 2024). Predbežné informácie o náklade a analýza rizika umožnia včasnú identifikáciu hrozieb a pomôžu colným orgánom zasiahnuť na najvhodnejšom mieste v rámci dodávateľského reťazca.

               ICS2 preto predstavuje základný colný nástroj EÚ na zlepšenie riadenia hraničných kontrol pri vstupe z hľadiska bezpečnosti a ochrany, o ktorý sa opiera colný program EÚ v oblasti bezpečnosti a ochrany pred príchodom tovaru. V záujme zachovania rovnakej úrovne bezpečnosti na vonkajších hraniciach Nórsko súhlasilo, že sa pripojí k projektu ICS2 a bude pripravené na jeho prevádzku v deň spustenia prvej verzie ICS 15. marca 2021. Tieto ustanovenia sa budú rovnocenným spôsobom uplatňovať aj na podobné zmeny dohody o colnej bezpečnosti medzi EÚ a Švajčiarskom.

               Navrhované zmeny dohody sú výsledkom rokovaní medzi EÚ a Švajčiarskom a Nórskom, ktoré sa začali v novembri 2019 a skončili sa v októbri 2020. Zmeny kapitoly IIa protokolu majú zohľadniť vývoj príslušných právnych predpisov EÚ aj v oblasti schválených hospodárskych subjektov (AEO) a rámcov pre riadenie rizika a analýzu rizika. Tým sa zabezpečí rovnaká úroveň bezpečnosti na vonkajších hraniciach a zlepší sa bezpečnosť a ochrana spoločnej oblasti bezpečnosti.

               Dohoda bude zahŕňať aj mechanizmus financovania (príloha I, hlava III), ktorý pokryje náklady na vývoj a prevádzkové používanie ICS2 Nórskom, a podrobné informácie týkajúce sa funkčnosti ICS2, ktoré sú uvedené v technických opatreniach (príloha I, hlava II).

               2.2.Spoločný výbor EHP

               Spoločný výbor EHP je zriadený podľa článku 92 Dohody o EHP. Spoločný výbor EHP sa skladá zo zástupcov zmluvných strán a môže prijímať rozhodnutia dohodou medzi EÚ na jednej strane a štátmi EZVO, ktoré sa vyslovujú k veci spoločne, na druhej strane.

               Spoločný výbor zasadá v zásade najmenej raz mesačne a jeho zodpovednosťou je zabezpečiť účinné vykonávanie a fungovanie dohody. Na tento účel uskutočňuje výmenu názorov a informácií a prijíma rozhodnutia v prípadoch ustanovených v dohode a vo vzťahu k jej protokolom. Na tento účel možno protokol 10 zmeniť rozhodnutím Spoločného výboru EHP v súlade s článkami 93 ods. 2 a článkami 99, 100, 102 a 103 dohody.

               Aby sa zaručila právna istota a homogenita EHP, Spoločný výbor EHP by mal rozhodnúť o zmenách protokolu s cieľom zohľadniť vývoj právnych predpisov Únie. Tieto zmeny by sa mali uplatňovať súčasne so zmenami zavedenými v právnych predpisoch Únie a pri náležitom zohľadnení vnútorných postupov zmluvných strán.

               2.3.Pripravovaný akt spoločného výboru

               Spoločný výbor má na svojom nasledujúcom zasadnutí alebo výmenou listov prijať rozhodnutie o zmene protokolu (ďalej len „pripravovaný akt“).

               Účelom pripravovaného aktu je zabezpečiť najvyššiu úroveň bezpečnosti a kontroly vo vzťahu k tovaru, ktorý prechádza cez hranice a vstupuje na colné územia EÚ a Nórska.

               Pripravovaný akt sa stane pre strany záväzným v súlade s článkom 104 dohody, ktorý ustanovuje, že „rozhodnutie prijaté Spoločným výborom EHP v prípadoch ustanovených touto dohodou, pokiaľ rozhodnutie neustanovuje inak, sa stáva nadobudnutím účinnosti záväzným pre zmluvné strany, ktoré musia uskutočniť nevyhnutné kroky jeho výkon a uplatňovanie“.

               Podľa článku 103 dohody, „ak po uplynutí šiestich mesiacov po rozhodnutí Spoločného výboru EHP nedôjde k požadovanému oznámeniu, potom sa bude uplatňovať rozhodnutie Spoločného výboru EHP dočasne až do splnenia ústavných požiadaviek, pokiaľ zmluvná strana neoznámi, že sa dané dočasné uplatňovanie nemôže uskutočniť. Ak sa tak stane, alebo ak zmluvná strana oznámi, že neratifikovala dané rozhodnutie Spoločného výboru EHP, potom pozastavenie podľa odseku 102 ods. 5 nadobudne účinnosť mesiac po takomto oznámení, avšak v žiadnom prípade nie skôr, ako dňa, kedy sa zodpovedný akt ES vykoná v Spoločenstve“.

               3.Pozícia, ktorá sa má prijať v mene Únie

               3.1.Všeobecný prehľad protokolu 10

               Protokol, ktorý bol predtým zmenený v roku 2009 rozhodnutím Spoločného výboru EHP
                  1
               , zdôrazňuje osobitné dvojstranné obchodné vzťahy medzi EÚ a Nórskom a výrazný spoločný záujem o vykonávanie rovnocenných colných bezpečnostných opatrení. Protokol 10 k dohode sa zmenil v spoločnom záujme Európskeho spoločenstva a štátov EZVO, aby sa predišlo zbytočným obmedzeniam a aby sa vytvoril súbor ustanovení, ktorými by sa zaviedli rovnocenné colné bezpečnostné opatrenia pri preprave tovaru prichádzajúceho z tretích krajín a odchádzajúceho do tretích krajín.

               Protokol vychádza z nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie, a z týchto vykonávacích a delegovaných aktov:

               –vykonávacie nariadenie Komisie (EÚ) 2015/2447 vrátane príslušného stĺpca v prílohe B,

               –vykonávacie nariadenie Komisie (EÚ) 2017/2089, ktoré zahŕňa povinnosti zmluvných strán vo vzťahu k ochrane a prevádzkovaniu údajov,

               –vykonávacie rozhodnutie Komisie o pracovnom programe,

               –delegované nariadenie Komisie (EÚ) 2015/2446 vrátane príslušných stĺpcov v prílohe B.

               V záujme zvýšenia bezpečnosti v medzinárodnom obchode s tovarom zaviedla EÚ v roku 2006 nové opatrenia, ktorých cieľom je zabezpečiť uplatňovanie vyšších noriem pri colných kontrolách (IP/06/1821). Patria medzi ne pravidlá a lehoty pre obchodníkov na predkladanie informácií o tovare pred jeho dovozom do EÚ alebo vývozom z EÚ (elektronické colné vyhlásenia o vstupe a výstupe), systém EÚ na analýzu a riadenie rizika a systém na podporu schválených hospodárskych subjektov EÚ. EÚ a Nórsko sa takisto dohodli, že budú pracovať na spoločnom rámci pre riadenie rizika vrátane náležitej výmeny informácií, ktoré sa týkajú rizika.

               Zmluva sa mení práve v kontexte vypracovania takéhoto spoločného rámca pre zdokonalené colné kontroly a následnej modernizácie colnej únie a jej právnych predpisov. Tým by sa mala zabezpečiť najvyššia úroveň bezpečnosti a kontroly vo vzťahu k tovaru, ktorý prechádza cez hranice a vstupuje na colné územia EÚ a Nórskeho kráľovstva.

               3.2.Navrhované zmeny protokolu v kontexte účasti Nórska na programe ICS2

               ICS2 je prvá obranná línia z hľadiska ochrany vnútorného trhu a občanov EÚ. Prostredníctvom zdokonalených, na údajoch založených procesov v oblasti colnej bezpečnosti podporuje účinné colné kontroly založené na riziku a súčasne uľahčuje voľný tok zákonného obchodu cez vonkajšie hranice EÚ.

               Program pomôže vytvoriť integrovaný prístup EÚ s cieľom posilniť rámec riadenia colných rizík. Je to hlavný prínos Colného kódexu Únie a stratégie riadenia colného rizika v súlade s akčným plánom, ktorý prijala Rada v roku 2014, a cieľov Komisie pod vedením predsedníčky von der Leyenovej pri posúvaní colnej únie na ďalšiu úroveň.

               ICS2 ako systém predbežných informácií o náklade bude zbierať údaje o všetkých tovaroch vstupujúcich do EÚ ešte pred ich príchodom. Hospodárske subjekty budú musieť nahlásiť údaje o bezpečnosti a ochrane do ISC2 prostredníctvom takzvaného predbežného colného vyhlásenia o vstupe. Povinnosť začať vypĺňať takéto vyhlásenia nebude pre všetky hospodárske subjekty rovnaká. Bude závisieť od druhu služieb, ktoré poskytujú v rámci medzinárodnej prepravy tovaru, a súvisí s troma dátumami jednotlivých verzií ICS2 (15. marec 2021, 1. marec 2023 a 1. marec 2024).

               Nórsko 7. októbra 2020 potvrdilo účasť na systéme kontroly dovozu 2 (ICS2), ktorý umožňuje, aby sa partnerská krajina zapojila do spoločného rámca ICS2, ktorý bude spustený 15. marca 2021.

               Pristúpenie k programu ICS2 ako také vyžaduje technické a finančné prispôsobenia vo vzťahu k dohode a osobitne prispôsobenia, ktoré odrážajú modernizácie colnej únie a súvisiacich právnych predpisov.

               3.3.Navrhované právne zmeny protokolu v kontexte modernizácie CKÚ

               Hlavné zmeny, ktoré sa zavádzajú v návrhu zmeneného protokolu, vychádzajú z nariadenia o colnom kódexe Únie (EÚ) č. 952/2013 a jeho vykonávacieho aktu, nariadenia (EÚ) 2015/2447, a delegovaného aktu, nariadenia (EÚ) 2015/2446. Týmito zmenami sa zabezpečuje súlad zmeneného protokolu s najnovšími právnymi predpismi EÚ, ktoré sú príslušné pre colné bezpečnostné opatrenia, predbežné colné vyhlásenia o vstupe a výstupe, vývoj a zavedenie príslušných elektronických systémov, schválené hospodárske subjekty, postup spoločnej analýzy rizika a rámec riadenia rizika v súlade s najnovšími právnymi predpismi, ktoré sa týkajú ochrany osobných údajov.

               Základom zmien protokolu boli tieto právne predpisy:

               –nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie:

               ·článok 46, ktorý sa týka riadenia rizika a colných kontrol,

               ·článok 127, ktorý sa týka príslušných ustanovení o podávaní predbežného colného vyhlásenia o vstupe: forma a obsah, používanie elektronických systémov, podanie a prípady upustenia od povinnosti, lehoty, registrácia, osoby podávajúce vyhlásenie, analýza rizika súvisiaca s bezpečnosťou a ochranou, viacnásobné podanie,

               ·článok 128, ktorý sa týka analýzy rizika,

               ·článok 6 ods. 1, články 12, 16, 46, 47 a články 127 až 133 tvoria právny základ pre vývoj a zavedenie ICS2,

               –vykonávacie nariadenie Komisie (EÚ) 2019/2151 z 13. decembra 2019, ktorým sa stanovuje pracovný program týkajúci sa vývoja a zavedenia elektronických systémov stanovených v Colnom kódexe Únie,

               –delegované nariadenie Komisie (EÚ) 2015/2446 (v znení uplatniteľnom k 16. júlu 2020):

               ·články 104, 106, 112, 113, 113a, ktoré sa týkajú predbežného colného vyhlásenia o vstupe,

               ·príloha B o požiadavkách na údaje,

               –vykonávacie nariadenie Komisie (EÚ) 2015/2447 (v znení uplatniteľnom k 20. júlu 2020):

               ·článok 24, ktorý sa týka súladu v prípade schválených hospodárskych subjektov, ktorým sa nahrádza existujúci článok 2 prílohy II k dohode,

               ·články 182, 183, 184, 185, 186, 188, 189, ktoré sa týkajú predbežného colného vyhlásenia o vstupe,

               ·príloha B o štruktúre a formáte údajov.

               Najnovšie zmeny prílohy B k delegovanému nariadeniu Komisie (EÚ) 2015/2446 a prílohy B k vykonávaciemu nariadeniu Komisie (EÚ) 2015/2447 ešte neboli formálne prijaté. V navrhovanej zmene tejto dohody sa teda ponechalo miesto na aktualizovanie poznámok pod čiarou po uverejnení zmien (pozri prílohu I článok 2 zmeneného protokolu).

               Zmenu článku 24 vykonávacieho nariadenia Komisie (EÚ) 2015/2447 prijal Výbor Európskej komisie pre colný kódex 28. septembra 2020. Dátum uverejnenia zmeny ešte nebol stanovený.

               3.4.Navrhované štrukturálne zmeny protokolu

               Z hľadiska štruktúry zmeneného protokolu bolo potrebné rozdeliť do dvoch rôznych hláv časti týkajúce sa vstupu (hlava I) a výstupu (hlava IV) tovarov v prílohe I o predbežných colných vyhláseniach o vstupe a výstupe, a to najmä z dôvodu podrobnejších ustanovení o predbežných colných vyhláseniach o vstupe a ICS2.

               V súlade s odôvodnením tejto štrukturálnej revízie prílohy I sa vytvorili dve nové hlavy, aby zahŕňali:

               –hlava II: technické opatrenia pre systém kontroly dovozu 2,

               –hlava III: finančné dojednania pre systém kontroly dovozu 2.

               3.5.Pozícia, ktorú má Únia prijať

               Podľa článku 92 sa v dohode ustanovuje, že zmluvné strany uskutočňujú na pôde Spoločného výboru EHP konzultácie ohľadne jednotlivých bodov týkajúcich sa dohody. Zmluvné strany spolupracujú v dobrej viere, aby napomohli konečné prijatie rozhodnutia Spoločným výborom EHP. Na tento účel by mal Spoločný výbor EHP zriadený na základe Dohody o EHP prijať rozhodnutie o zmene kapitoly IIa a príloh I a II protokolu 10. Vykonáva sa to rozhodnutím Spoločného výboru EHP počas zasadnutia Spoločného výboru EHP, v ktorom je EÚ zastupovanou stranou.

               Pozícia, ktorú má EÚ prijať v Spoločnom výbore EHP, by sa mala stanoviť rozhodnutím Rady na základe návrhu Komisie.

               Na základe vzájomnej dohody potom zmluvné strany vykonajú zmenený protokol.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán
                  2
               .

               4.1.2.Uplatnenie na tento prípad

               Spoločný výbor EHP je orgán zriadený dohodou, konkrétne Dohodou o EHP.

               Akt, ktorý má Spoločný výbor EHP prijať, predstavuje akt s právnymi účinkami.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ so zreteľom na článok 1 ods. 2 nariadenia Rady č. 2894/94 o opatreniach na vykonávanie Dohody o Európskom hospodárskom priestore, ktorým sa ustanovuje, že „stanovisko Spoločenstva k rozhodnutiam spoločného výboru, ktorými sa uplatňovanie právneho aktu Spoločenstva rozširuje na EHP, prijíma, v prípade potreby s technickými úpravami, Komisia.“

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ a článku 1 ods. 2 nariadenia Rady č. 2894/94 závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie týkajúca sa opatrení na vykonávanie Dohody o Európskom hospodárskom priestore. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžadujú hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah plánovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ods. 4 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ a článkom 1 ods. 2 nariadenia Rady č. 2894/94.

               5.Vplyv na rozpočet

               Navrhované zmeny, ktoré sa týkajú zmeny dohody o colných bezpečnostných opatreniach, sú založené na zásade, že Nórsko sa pripojí k programu ICS2 k dátumu jeho prvej verzie 15. marca 2021. Ďalšie verzie budú zavedené v rokoch 2023 a 2024.

               Má to vplyv na rozpočet Nórska. Rozdelenie nákladov je stanovené v článku 17 prílohy I a bolo ďalej oznámené Nórsku prostredníctvom neoficiálneho dokumentu.

               Nórsko prispeje na každú verziu ICS2, a teda zaplatí paušálny poplatok za náklady na vývoj, ktoré vznikli Európskej komisii. V prípade verzie 1 sú tieto náklady vo výške 520 000 EUR, v prípade verzie 2 vo výške 550 000 EUR a v prípade verzie 3 vo výške 550 000 EUR a vychádzajú z rozdeľovacieho kľúča na úrovni 4 %.

               Nórsko takisto prispeje na prevádzkové náklady, ktoré vzniknú Európskej komisii s cieľom pokryť ročné náklady na skúšku zhody, údržbu infraštruktúry (hardvér, softvér, hosťovanie, licencie atď.), centrálnych komponentov ICS2 a súvisiacich aplikácií a na služby potrebné na ich prevádzku a vzájomné prepojenie (zabezpečenie kvality, poradenské stredisko a správa služieb IT). Tieto prevádzkové náklady vychádzajú z rozdeľovacieho kľúča na úrovni 4 %, ale nie sú pevnou ročnou sadzbou. Maximálne prevádzkové náklady sú tak obmedzené na 450 000 EUR ročne.

               6.Uverejnenie pripravovaného aktu

               Vzhľadom na to, že aktom Spoločného výboru EHP sa zmení protokol 10 k Dohode o EHP o zjednodušení kontrol a formalít s ohľadom na prepravu tovaru a o colných bezpečnostných opatreniach, je vhodné ho po prijatí uverejniť v oddiele EHP Úradného vestníka Európskej únie.

               2021/0001 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Spoločnom výbore EHP zriadenom Dohodou o Európskom hospodárskom priestore k zmene kapitoly IIa a príloh I a II protokolu 10 k Dohode o EHP o zjednodušení kontrol a formalít s ohľadom na prepravu tovaru a o colných bezpečnostných opatreniach

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na článok 207 ods. 4 ZFEÚ v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Protokol 10 k Dohode o EHP o zjednodušení kontrol a formalít s ohľadom na prepravu tovaru a o colných bezpečnostných opatreniach (ďalej len „protokol“) bol zmenený rozhodnutím Spoločného výboru EHP
                  3
                a nadobudol platnosť 1. júla 2009.

               (2)Podľa článku 98 dohody môže Spoločný výbor EHP prijať rozhodnutie, ktorým sa mení kapitola IIa a prílohy k protokolu 10 počas svojho najbližšieho zasadnutia alebo výmenou listov.

               (3)Pri uplatňovaní článku 9h ods. 3 protokolu sú zmeny kapitoly 3 a príloh I a II k protokolu 10 potrebné na zohľadnenie vývoja právnych predpisov Únie v záležitostiach, na ktoré sa vzťahuje táto kapitola a prílohy I a II. Podľa článku 9h ods. 3 sa zmeny ustanovené v návrhu rozhodnutia predloženého na schválenie zmluvnými stranami uplatňujú od 15. marca 2021 v súlade s vnútornými postupmi zmluvných strán, ak nie je možné prijať rozhodnutie spôsobom, ktoré by umožňovalo ich súčasné uplatňovanie. Tento výber dátumu zodpovedá spusteniu prvej verzie systému kontroly dovozu 2, na ktorom sa Nórsko súhlasilo zúčastniť.

               (4)Je vhodné stanoviť pozíciu, ktorá sa má prijať v mene Únie v Spoločnom výbore EHP, keďže zmena bude pre Úniu záväzná.

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie na nasledujúcom zasadnutí Spoločného výboru EHP alebo výmenou listov, je založená na návrhu aktu Spoločného výboru EHP pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Spoločného výboru EHP č. 76/2009 z 30. júna 2009, ktorým sa mení protokol 10 o zjednodušení kontrol a formalít pri preprave tovaru.

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (3)

                        Rozhodnutie 76/2009, Ú. v. EÚ L 232, 3.9.2009, s. 40.